**Židovské podzemie** (hebr. : המחתרת היהודית, angl. : *The Jewish Underground*) bola židovská teroristická organizácia, tvorená prominentnými členmi izraelského politického hnutia Guš emunim, ktorá existovala v rokoch 1979 až 1984. Vznikla po uzavretí dohôd z Camp Davidu a mala zhruba 25 členov. V jej vedení stáli Jehuda Ecijon, Menachem Livni a Jošua Šošan. Medzi akcie organizácie patrili bombové útoky na palestínskych predstaviteľov (napr. starostu Nábulusu a Ramalláhu), granátové útoky a vražda štyroch palestínskych študentov v Hebrone z roku 1984. Skupina tiež plánovala bombový útok na arabské autobusy a zničenie Skalného dómu a mešity al-Aksá na Chrámovej hore v Jeruzaleme.

Vražda študentov v Hebrone
--------------------------

V roku 1984 zabili Menachem Livni, Šaul Nir a Uzi Šarbav zo Židovského podzemia štyroch palestínskych študentov islamskej univerzity v Hebrone. Za svoj čin boli odsúdení na doživotné odňatie slobody. Prezident Chajim Herzog však znížil ich trest najprv na 24 rokov odňatia slobody, následne na 15 rokov a nakoniec, v roku 1989, na 10 rokov odňatia slobody, čím umožnil, aby boli dotyční po dvoch rokoch prepustení za dobré správanie. Podľa Čejky (2011) vyšlo neskôr najavo, že „hlavným dôvodom zmiernenia trestov bol veľký tlak od premiéra Šamira a ministra spravodlivosti Dana Meridora."

Útok na mešity na Chrámovej hore
--------------------------------

V roku 1984 plánovalo Židovské podzemie útok na zmienené mešity na Chrámovej hore, ktoré zamýšľalo vyhodiť do vzduchu. To mali členovia skupiny previesť 28 náložami, vyrobenými z výbušnín odcudzených z armádnych základní na Golanských výšinách. Vycvičili zvláštnu skupinu, ktorá mala útok vykonať. V dôsledku vnútorných sporov však bola operácia pred svojim prevedením odhalená izraelskou spravodajskou službou Šin Bet. Počas následného vyšetrovania vypovedal jeden z členov Židovského podzemia motívy tohto útoku:

|  |  |  |
| --- | --- | --- |
| „ | Zničenie mešity na Chrámovej hore popudí milióny moslimov po celom svete. Pravdepodobne dôjde k vojne, ktorá vyústi vo vojnu svetovú. V tejto vojne dôjde k obrovským stratám na životoch. Moslimovia však budú nakoniec zničení. Proces vykúpenia tak postúpi ďalej, až bude všetko pripravené na príchod Mesiáša. | "|

Členovia skupiny, ktorí útok pripravovali, boli odsúdení k doživotnému odňatiu slobody. V roku 1990 im však prezident Herzog ich trest znížil, vďaka čomu boli po šiestich rokoch prepustení.

Referencie
----------

1. 1 2 3 4  ČEJKA, Marek. *Judaismus a politika v Izraeli*. 3. vyd. Brno : Barrister & Principal, 2009. 278 s. Ďalej len: *Judaismus a politika v Izraeli*. ISBN 978-80-87029-39-8. S. 229-230.
2. ↑  FISHER, Dan. *3 Members of Jewish Underground Will See Life Sentences Commuted* [online]. The Los Angeles Times, 1987-03-18, [cit. 2011-06-21]. Dostupné online. (po anglicky)
3. ↑   *3 Israeli Terrorists Are Released In 4th Reduction of Their Terms* [online]. The New York Times, 1990-12-27, [cit. 2009-10-25]. Dostupné online. (po anglicky)
4. ↑   *Documents given to Arabs in Gaza* [online]. The New York Times, 1989-06-07, [cit. 2009-10-25]. Dostupné online. (po anglicky)
5. ↑  ČEJKA, Marek. *Dějiny moderního Izraele*. Praha : Grada Publishing, 2011. 351 s. ISBN 978-80-247-2910-7. S. 208.
6. 1 2 3 4  *Judaismus a politika v Izraeli.* S. 240-241

* *Tento článok je čiastočný alebo úplný preklad článku Židovské podzemí na českej Wikipédii.*